
HEIDI RICE

Wolfes forslag

Oversatt av Rita Grødahl

Miniserie: Lenge leve kjærligheten


Rødhette og ulven, Snehvit og de syv dvergene, Askepott, Gullhår og Den lille havfruen – du kjenner garantert til dem alle. Men du har aldri lest disse versjonene av dem før … Dette er del en i miniserien Lenge leve kjærligheten.

 

Heidi Rice bor i London, er gift og har to tenåringssønner. Hun jobber også som filmanmelder. Hun elsker å skrive og lar seg engasjere av en verden av følelser, seksuell spenning, kvinner med humor, sexy menn og luksuriøse verdener der klesvask ikke eksisterer. Når hun slår av laptopen, gjør hun gjerne akkurat det – vasker klær!


Prolog

Katie, jeg trenger hjelp! Det er krise!

Katherine Medford trakk hetten på den store, svarte regnkåpen over hodet der hun løp ut fra t-banen på Leicester Square samtidig som hun forsøkte å lese den ørtende tekstmeldingen fra Beatrice.

Hvilken krise var det snakk om denne gangen? Hun var allerede sent ute til en avtale. I motsetning til Bea, som hadde farens, lord Henry Medford, store pengebinge å støtte seg på, måtte Katie jobbe. Hun hadde ikke råd til å miste denne jobben. Mobilen begynte å vibrere i hånden hennes. Hun nølte med å svare mens hun manøvrerte seg gjennom Charing Cross Road, på vei til barnas bokhandel der hun skulle lese eventyr for fire- og femåringer om nøyaktig ti minutter. Skulle hun svare Bea eller ikke? For sitt indre øye så hun for seg Beas tårevåte ansikt fra den gang hun var en vettskremt tenåring, før hun sukket oppgitt og sveipet over svarknappen.

«Hva er i veien, Bea?» svarte hun andpusten. «Jeg er veldig forsinket til en avtale, så med mindre dette er veldig viktig …»

«Det er Jack Wolfe», buste det ut av søsteren, som for en gangs skyld kom direkte til poenget.

Katie visste hvem Jack Wolfe var, men hadde aldri møtt ham. Han var Beas forlovede, noe Katie kun visste fordi hun hadde sett bilder av Bea og Wolfe på internett uken før.

Katie kjente at hun ble irritert. Wolfe hadde sett ut som svigermors drøm på bildene, med det karismatiske blikket og den perfekt skreddersydde smokingen sin. Det hvite arret som skjemte det meislede ansiktet hans og tatoveringen så vidt synlig over den kritthvite skjorten, ga ham en mørk og gåtefull fremtoning der han sto sammen med den vakre søsteren hennes. Det lykkelige ansiktet hennes lyste og de blonde lokkene flommet nedover skuldrene. Katie burde kanskje ha vært sjalu, noe hun ikke var. Hun trengte ikke å møte Jack Wolfe for å forstå at han var av samme sort som hennes egen far. Nådeløs, med et ekstremt ego.

«Han har invitert meg på middag i leiligheten sin ved Hyde Park Corner», fortsatte Bea. «Bare oss to. Jeg er vettskremt. Han forventer sikkert at vi skal ta neste steg i forholdet.»

Katie bråstoppet da hun hørte panikken i Beas stemme.

«Hva mener du? Er du redd for ham?» Katie tvang stemmen inn i en beroligende tone, som lød mer som bekymring. «Har han gjort deg noe, Bea?»

Wolfe hadde rykte som en tøff forretningsmann og var i tillegg en stor mann, med både høyde og muskler til å fylle ut den perfekte smokingen sin. Arret og tatoveringen gjorde ikke inntrykket mindre skremmende akkurat. Hvordan hadde han fått det arret? Var han aggressiv? Voldelig?

«Nei, Katie, slutt å tulle. Jack er ikke slik», svarte Bea med mer overbevisning enn Katie følte akkurat nå. «Han ville aldri ha gjort meg noe.»

«Så hvorfor er du redd for å være alene med ham?» Katie greide ikke helt å holde irritasjonen og forvirringen hun følte ute av stemmen.

Bea sukket oppgitt. «Fordi han antakelig vil ha sex og jeg er ikke sikker på om jeg er helt klar. For å være helt ærlig er jeg usikker på om jeg noensinne vil bli klar. Han er ganske dominerende, men veldig smart og spennende å være sammen med, men under det hele er han så intens. Jeg aner ikke hva han tenker. Og så er han liksom på vakt hele tiden. Og altfor dyp for meg. Du vet jo hvor overfladisk jeg er, Katie.» Den maniske ordflommen stoppet brått.

Det var så mye å ta tak i av det Bea nettopp hadde sagt at Katie ikke visste hvor hun skulle begynne. For det første ønsket hun absolutt ikke all denne informasjonen om Jack Wolfe. For det andre, og det mest overraskende, var at de ikke hadde ligget sammen. Bea hadde tross alt vært sammen med andre menn og Wolfe virket ikke akkurat som typen til å leve i sølibat, særlig sett i lys av at mannen hadde fridd til Bea. Fyren formelig oste av sex.

«Du er ikke overfladisk, Bea», sa Katie. Hun hatet at søsteren hadde så dårlig selvfølelse, noe som selvfølgelig var farens skyld.

«Samme det», sa Bea oppgitt. «Men jeg tror fortsatt ikke vi passer sammen.» Hun nølte et øyeblikk. «Faktisk ikke i det hele tatt», la hun til og sukket. «Jeg er redd for å forelske meg i ham og at han ikke kommer til å elske meg tilbake.»

Hva?

«Så hvorfor i all verden har du sagt ja til å gifte deg med ham da?»

Katie begynte å bane seg vei gjennom alle fotgjengerne igjen da hun plutselig kom på alle barna som satt og ventet på at Rødhette skulle dukke opp. Hun var selvfølgelig lettet over å høre at Bea ikke var i noen form for fare, men hadde virkelig ikke tid til å diskutere søsterens innviklede kjærlighetsliv akkurat nå.

«Fordi pappa insisterte», sa Bea angrende. «Jack har lånt pappa en stor sum penger, på veldig gode betingelser. Hvis han finner ut at jeg har brutt forlovelsen, og Jack krever pengene tilbake med renters rente, kommer han til å bli rasende.»

Katie sakket farten igjen. Hun burde ha forstått at det var faren som sto bak. Bea greide aldri å si nei til ham. Og Katie visste godt hvorfor. Farens raserianfall var hyppige og høylytte.

«Men Bea, du forstår vel at du ikke kan gifte deg med en mann du ikke elsker, gjør du ikke?» Katie stemme var lav og varm nå.

«Jeg vet at jeg må gjøre det slutt med ham, men det er vanskelig. Så mye press. Og selv om han er kjempesexy, så er jeg ikke sikker på at jeg har lyst til å ligge med ham. Og så kanskje jeg ikke greier å si nei. Og når vi har ligget sammen, vil det bli enda vanskeligere å gjøre det slutt. Jeg vil jo ikke såre ham heller.»

Wow … Hva?

«Du kan ikke mene dette alvorlig, Bea? Jack Wolfe slår meg ikke akkurat som sårbar. Han er en nådeløs forretningsmann som kjøper opp andres firmaer, for så å rive dem i fillebiter. Det ville overraske meg om han i det hele tatt har følelser. Og sa du ikke nettopp at du ikke tror at han noen gang kommer til å elske deg?»

«Alle har følelser, Katie», sa Bea forsiktig. «Jack er intet unntak.»

«Så du tror at han faktisk har følelser for deg?» Katie innså plutselig at hun ikke forsto noe av dette.

«Nei, faktisk ikke.» Bea sukket igjen. «Han er veldig oppmerksom, men fins ikke romantisk. Han sa rett ut at han ønsker å gifte seg med meg fordi jeg vil bli en passende kone. Det var ikke snakk om romantikk og følelser.»

«Han høres verre ut enn far», sa Katie oppgitt. Henry Medford hadde aldri latt som om han elsket moren deres. «Du kan ikke la far presse deg til å gjøre dette, Bea.»

«Jeg vet det …» Bea nølte et øyeblikk. «Det er hele poenget, grunnen til at jeg ringer.» Hun nølte igjen. «Kan du dra bort til Jack og snakke med ham i kveld?»

«Hvorfor i all verden skulle jeg gjøre det?»

«Han kommer direkte fra New York», fortsatte Bea uten å svare på Katies spørsmål. «Jeg har gitt beskjed til Jeffrey, dørvakten, at du kommer. Hvis du drar i stedet for meg, og du forteller ham at jeg ikke kan gifte meg med ham, så kan jeg si til pappa at det var han som brøt forlovelsen, skjønner du?»

Katie bråstoppet igjen. Seriøst! Hun var himmelfallen, for sjokkert til å få frem et ord. Riktignok hadde Bea bedt henne om tjenester tidligere, tjenester hun utførte med glede siden hun ønsket at Bea skulle være lykkelig, men dette … Dette!

«Er dette en spøk, Bea? Du kan ikke mene det alvorlig! Jeg kan ikke bare dukke opp hjemme hos en fremmed mann og dumpe ham på dine vegne. Jeg har aldri truffet ham engang!»

Det var stille i den andre enden av linjen.

«Jeg kan ikke gjøre det, Bea. Absolutt ikke.»

Men selv idet hun ytret ordene visste hun at hun kom til å gjøre det. Bea var søsteren henne og Katie hadde aldri greid å si nei til henne tidligere. Bea hadde stilt opp for henne når hun trengte det mest. Hva betydde et lite kveldsbesøk på hennes vegne?

Dessuten var hun både litt nysgjerrig og spent. Om ikke annet, så hadde den arrogante Jack Wolfe bare godt av å bli satt på plass.


1

Jack Wolfe gløttet på klokken. Sjåføren hadde akkurat kjørt bilen inn foran Wolfe Apartments på Grosvenor Place.

Fem over tre på natten. Fantastisk. Han var bare åtte timer forsinket.

Han gned seg over den ubarberte haken og gikk ut av bilen, stiv i kroppen. Øynene kjentes som sandpapir hver gang han blunket. Kontaktlinsene føltes som om de var limt til hornhinnen. Han hadde ikke sovet på over et døgn. Vanligvis ville han aldri tatt rutefly, men da det ble oppdaget at hans private jet hadde en feil i motoren mens han var i New York, ble han tvunget til å bestille billett med et vanlig fly hjem.

Han sjekket telefonen mens han gikk inn i bygget og nikket distrahert til vakten som satt bak skranken. Beatrice hadde ikke svart på meldingen han sendte henne kvelden før, der han forklarte at middagen måtte utsettes og at hun ikke trengte å vente.

Han gikk inn i den private heisen som kun var reservert for toppetasjen og stirret som hypnotisert på de lysende tallene som indikerte etasjene han passerte. Det var merkelig at han ikke følte seg mer nedfor over å måtte utsette middagen med Beatrice. Han rynket brynene. Det var ikke første gang han hadde utsatt avtaler med henne. Han hadde heller ikke gjort noen seksuelle fremstøt. Han visste ikke helt hvorfor. Det var kanskje på tide å tenke litt på den saken.

Han likte Beatrice. Han likte henne veldig godt. Hun kom til å bli den perfekte kone. Høy, vakker og … vel, føyelig. De hadde aldri kranglet. Hun jobbet ikke, noe som betød at det ikke kom til å bli noe problem for henne å tilpasse seg hans rutiner. Han var tross alt arbeidsnarkoman. Ingen kunne beskylde ham for noe annet.

Men det aller beste med Beatrice var faren og de aristokratiske linjene. Hun hadde klasse. Og, ikke minst et sosialt nettverk han trengte for omsider å bryte de siste barrierene for ham i Londons finansmiljø. Mer spesifikt ville det gi ham en åpning til Smyth-Browns styre, som ville brøyte veien for oppkjøpet han hadde planlagt i flere år. Et oppkjøp som omsider skulle velte mannen som hadde ødelagt morens liv. Det var tid for hevn.

Det var bare et bitte lite problem i forholdet hans til Beatrice. Sex. Eller nærmere bestemt mangelen på sex.

De hadde ingen kjemi. Ingen gnist. Nada. Dessuten hadde hun vært motvillig allerede i begynnelsen, særlig etter at hun sa ja til å gifte seg. Han hadde ikke dårlig tid og dessuten hadde hun en sårbarhet ved seg som minnet ham om moren og som fikk ham til å nøle. Det plaget ham ikke egentlig. Han hadde god erfaring, også med kvinner uten erfaring, selv om hans egen første seksuelle erfaring i tenårene var med en kvinne dobbelt så gammel som ham selv. Han visste hva som skulle til for å tilfredsstille en kvinne.

Likevel hadde han ikke sett frem til å gjøre Bea til sin, faktisk så han mer på det som en plikt.

Rynken mellom øyenbrynene hans var blitt dypere da heisen omsider ga fra seg et pling og dørene gled til side. Han satte fra seg bagasjen og dro hånden gjennom håret. Dette var latterlig. Han kunne da virkelig ikke se på det å ha sex med sin kommende kone som en plikt. Det kom til å bli herlig. Han var bare sliten akkurat nå, dessuten frustrert over å måtte utsette natten med henne i enda et par dager, minst. Han hadde aldri brukt så lang tid på å forføre en kvinne. Selvfølgelig kom det til å bli fantastisk når det omsider skjedde mellom dem.

Han dro av seg slipset, stappet det i lommen og satte kursen mot de enorme vinduene som dekket hele den ytre veggen i stuen, og så utover den glitrende Wellington Arch og natt-trafikken som sneglet seg langs Hyde Park og oppover Piccadilly.

Han kjente roen som alltid senket seg over ham ved dette synet. Beviset på hvor langt han hadde kommet i livet. Langt borte fra redslene i barndommen. Han elsket denne utsikten, et helt liv unna den fattigslige ettroms leiligheten på den andre siden av London, der livet besto mest i å unngå stefarens harde knyttnever.

Mørket var hans venn, hadde alltid vært det. Han hadde vært nødt til å gjemme seg i skyggene. Men ikke nå lenger. Aldri mer.

En ukjent duft slo imot ham da han lukket baderomsdøren bak seg. Krydret, forførende. Hadde Beatrice vært her? Hun hadde aldri vært inne på soverommet hans tidligere. Men det duftet heller ikke som Beatrice. Parfymen hennes duftet av søt vanilje. Denne duften var friskere, jordnær, en blanding av ferske epler og ville blomster. Han ristet på hodet av seg selv. Han var sliten og hallusinerte. Men det var en forførende duft. Kanskje et minne … Erotisk.

Han fant sengen og la seg naken under lakenene, lukket øynene og kjente at kroppen sank ned i den myke madrassen. Et øyeblikk etterpå drev han inn i søvnen, til en drøm om lange sommerdager i en frukthage han aldri hadde vært i. Vinden strøk over huden og solen kjentes varm mot huden. Han strakte seg etter en ansiktsløs skygge, en kropp, og fant silkemykt hår og hud. Han lot fingrene gli gjennom massen av hår og lot hånden gli nedover frodige former. Dette måtte være den ultimate våte drømmen, tenkte han vagt i drømmen. Men hvorfor hadde drømmekvinnen klær på? Tanken var borte før den fikk satt seg, og han lente seg over og kysset myke, fyldige lepper som smakte av frukt. En bølge av begjær skjøt gjennom ham og han stønnet i søvnen.

«Ja!» Men plutselig ble alt forandret.

«Vent … Stopp …» En søvnig stemme hvisket i øret hans. «Slipp meg!»

Det var panikk i kvinnens stemme, og den erotiske drømmen sprakk som en boble og kastet ham tilbake i sengen han lå i, tilbake i den mørke leiligheten. Han rykket tilbake til virkeligheten, slapp taket i massen av krøllete hår. Den myke kvinnen i drømmen var plutselig blitt stiv i armene hans og veldig, veldig virkelig.

«Hva i all …?» Stemmen hans var hes, desorientert. «Er du virkelig her?»

«Selvfølgelig er jeg her!», sa en illsint stemme i mørket. Håndflater trykket mot brystkassen hans og skjøv ham bort og han rullet over på ryggen. Ereksjonen hans verket mellom bena mens han forsøkte å forstå hva som akkurat hadde skjedd.

Hadde han forgrepet seg på en kvinne i søvne? Hva i all verden gjorde hun i sengen hans? I soverommet hans? Midt på natten? Dette var definitivt ikke Beatrice, det var helt sikkert. Men hvem var det?

En mørk skygge hoppet ut av sengen og han hørte et klikk da sovebordslampen ble slått på.

«Ahhh!» Han bannet og svor da det skarpe lyset traff hornhinnene, og kastet armen over ansiktet for å beskytte dem, samtidig som han dro lakenet opp for å skjule den fortsatt svulmende ereksjonen.

«Dim lys», kommanderte han smart-teck-systemet, og etter noen sekunder åpnet han øynene og så skyggen av en kvinne med bustete, røde krøller og en rød og svart gotisk drakt stå ved fotenden av sengen.

«Hvem i all verden er du?» spurte han med stram stemme.

Hvem hun enn måtte være, det var ikke hans skyld, hva det nå var som hadde skjedd. Straks tanken var tenkt, skjøt anger og skyldfølelse gjennom ham. Hva hadde han gjort? Ereksjonen la seg omsider, og han ble plutselig bevisst på sin egen nakne kropp. Han avbrøt den tankerekken og kjente at han ble sint. Dette var hans seng. Hans hus.

Etter hvert som øynene hans begynte å tilpasse seg det nå dimmede lyset tok han armen bort fra ansiktet, men han så henne fortsatt ikke klart. Linsene tok han ut før han dusjet og la seg. Likevel kunne han ikke unngå å merke seg den sitrende skapningen som sto for øynene hans. Ikke klassisk skjør som Beatrice, men rå, sensuell og veldig, veldig virkelig. Den jordnære, krydrede duften av epler og sommer lå fortsatt i luften. Ikke en hallusinasjon, men duften av henne.

Han dro hånden gjennom håret og møtte blikket hennes.

«Hvorfor i all verden lå du i sengen min?» spurte anklagende. Hun svarte ikke, så han fortsatte. «Midt på natten … utkledd som en viktoriansk hore?»

«Det er et Rødhette-kostyme!» Ordene fløy ut av Katies munn før hun fikk tenkt seg om. Hun var også forvirret, sjokkert, og fortsatt forrædersks opphisset etter de intense kjærtegnene fra … fra … Jack Wolfe! Også hun ble rykket tilbake til virkeligheten. En fryktelig, kompromitterende virkelighet, skamfull og flau. Hun hadde aldri opplevd noe så ydmykende i hele sitt liv, og det sa mye om en kvinne som hadde tjent til livets opphold ved å underholde barn utkledd som en rekke eventyrfigurer de siste fem årene. Brystvortene kjentes harde og nakne mot det billige stoffet i kjolen. Hun hadde drømt om ham. Hun hadde trodd at det var en drøm. Nå satt Jack Wolfe naken i sengen foran henne i all sin maskuline prakt.

Bildene hun hadde sett av ham, ytet ham ingen rettferdighet. Han var virkelig et syn for guder! Og hun tok inn synet av ham i det nå duse lyset i rommet. Den muskuløse overkroppen, den buktende tatoveringen som fulgte pektoralmuskelen over skulderen og oppover nakke og hals. Hun lot blikket gli opp til ansiktet og møtte øynene hans. Hun fikk følelsen av at han ikke kunne se henne skikkelig. Han myste og blikket hans virket sløret, ufokusert. Men han stirret. Intenst. Krevende. Det hvite arret sto frem som en hvit stripe fra øyenbrynet og nedover det høyre kinnet. Øynene hans intenst lyseblå, med en skarp mørk ring rundt iris. Fascinerende.

Men øynene var rødskutte. Hun la merke til de trette skyggene under dem og det dradde ansiktsuttrykket. Mannen var utslitt. En plutselig bølge av skyldfølelse skjøt gjennom henne, men hun fikk ikke frem flere ord for øyeblikket.

«Jeg gir pokker i hvem du er utkledd som», nærmest snerret han. «Fortell meg hva du gjør her midt på natten og hvorfor du overfalt meg!»

«Jeg … jeg sovnet.»

Han himlet med øynene. «Det er ganske innlysende, men besvarer ikke spørsmålet.»

Den bryske tonen vekket omsider indignasjonen hennes. Selv om hun fortsatt kjente seg utrolig seksuelt opphisset, la den en demper på følelsene som raste gjennom henne. Det var ikke hun som hadde tatt initiativet til det der … det der megakysset, eller hva hun nå skulle kalle det. Tankene hennes gled tilbake til måten han hadde latt hånden gli over henne på, hvordan de hadde grepet om brystene hennes, brystvortene.

Hun svelget hardt. For guds skyld, Kate. Ta deg sammen!

«Det var … var du som overfalt meg», utbrøt hun.

Han dro hånden frustrert gjennom det fortsatt fuktige håret.

«Ok. Greit, vel, det var vel begge to», innrømmet han motvillig, litt mindre brysk.

Det overrasket henne. Selv naken, eller, spesielt nå når han var naken, virket han ikke som typen til å gi seg særlig ofte.

«Men jeg har fortsatt ingen anelse hvem du er eller hva i helvete du gjør her, utkledd som en pornografisk versjon av Rødhette!»

Porno? Hva i alle dager … trodde han …?

Hun fant omsider tilbake stemmen sin. «Det er slett ikke pornografisk, ikke engang utringet», protesterte hun. «Jeg bruker det når jeg leser eventyr for barn. Det er ingen andre som har klaget.»

Blikket hans gled over henne igjen og fikk henne til å rødme. Pokker og.

«Fedrene setter nok større pris på kostymet enn barna», sa han sarkastisk.

Hun gløttet nedover seg selv. Kjolen satt skjevt på henne og korsettet hadde løsnet i halslinningen. Hånden hennes skjøt opp og hektet korsettet øverst, som hun hadde løsnet da hun la seg for å hvile litt i det hun hadde trodd var gjesterommet. Bea hadde sendt henne en melding der hun forklarte at han var forsinket og ikke ville komme hjem før på ettermiddagen neste dag. Hun hadde vært sliten og trett av å vente. Dette rommet hadde virket fullstendig upersonlig, akkurat som et gjesterom ville vært. Hvem i all verden ville ønske å bo slik? Tankene fløy mens hun gjorde det hun kunne for å stryke over det nå krøllete kostymet. Men hun hadde sovnet, sunket ned i en dyp, dyp søvn før hun plutselig ble vekket av varme hender og en voldsom ereksjon mot hoften. Å, herregud! Hun hadde tatt den i hånden. Seriøst! Fokuser, Kate! Fokuser!

Hun strevde med å få både ydmykelse og seksuell opphisselse under kontroll. Hun måtte komme seg ut herfra. Nå! Men hun hadde en oppgave å gjøre før hun dro. Hun rettet seg opp og møtte blikket hans.

«Jeg er her på vegne av din forlovede, Bea Medford.»»

«Hvordan kjenner du Beatrice?», spurte han kommanderende.

Hun åpnet munnen for å svare, før hun knep leppene sammen. Jo mindre han visste, dess bedre. Hun kjente ikke denne mannen. Det var mulig han kom til å anmelde henne, hun ante ikke. Og selv om det var han som hadde kysset henne først, var det hun som hadde invadert hjemmet hans, sengen hans.

«Bea vil at jeg skal si til deg», fortsatte hun uten å svare på spørsmålet hans, «at hun vil bryte forlovelsen.»

Ordene hennes skar gjennom stillheten i rommet.

Han så plutselig overrasket på henne. En irritert rynke sto frem mellom brynene hans, men han virket ikke akkurat sjokkert eller lei seg.

«Jeg forstår», sa han. «Og hvorfor kunne hun ikke fortelle det til meg direkte?»

«Hun elsker deg ikke, men ønsker ikke å såre deg», svarte hun, men utelot at Bea var redd for at han kom til å forføre henne. Mannen trengte ikke å få sitt ego ytterligere styrket, det var helt sikkert.

Blikket hans ble mer intenst. «Notert», sa han kort uten et snev av følelser.

Så Bea hadde rett i at Jack Wolfe ikke hadde følelser for henne. Denne mannen hadde fridd til søsteren hennes, men brydde seg ikke om henne. Bea, verden snilleste, beste søster, hvis hun så bort fra at hun lot Katie gjøre det hun selv var for feig til å gjøre.

«Men det forklarer uansett ikke hvorfor du lå i sengen min midt på natten, utkledd som … Rødhette.»

Katie møtte blikket hans uten å vike. «Vel, det er den eneste forklaringen jeg har.» Hun snudde brått, snappet med seg støvlettene som sto ved døren, og forlot soverommet så raskt hun kunne.

Hun hørte at han ropte etter henne, men hun sprintet gjennom leiligheten, nappet til seg capen og regnkåpen og løp rett inn i heisen, som sto åpen. Hun trykket på knappen til garasjen og så dørene gli sakte igjen idet løpende føtter kom nærmere og nærmere. Dørene lukket seg, og hun pustet lettet ut. Hun dro på seg støvlettene i heisen, før hun løp ut av garasjens sidedør og ut. Det var først da hun satt på en nattbuss nordover i byen at hun greide å puste normalt igjen.

Hennes karriere som entertainer var over fra i dag av og endelig kunne hun flytte fra London. Hun hadde spart nok penger til å føre bakeriet til neste nivå. Kate hadde arvet et hus i Snowdonia etter bestemoren, som hadde vært enormt stolt av henne fordi hun viste styrke nok til å bryte med faren. Angharad Evans, som var walisisk, foraktet Henry Medford for måten han behandlet datteren hennes og de to barnebarna på. Det gamle huset, som lå på en lysning inne i skogen, trengte litt omsorg etter å ha stått tomt i flere år, men bare tanken på lysningen i skogen der huset lå som en perle i en østers, fikk Kate til å tenke på scener fra eventyrene. Online-bakeriet hennes ville bli enda enklere og rimeligere for henne å drive derfra så snart kjøkkenet var renovert. Det var på tide å skape sitt eget liv og gjøre noe hun virkelig elsket. Hvis dette samtidig hadde den fordelen at Jack Wolfes raseri ikke nådde henne langt inne i de walisiske skoger, fikk hun bare se på det som en stor fordel.

